ORDE do 22 de xuño de 2007 pola que se establecen as bases e se convocan para o ano 2007 axudas para o aumento do valor engadido dos produtos forestais.
CONSELLERÍA DO MEDIO RURAL — III. OUTRAS DISPOSICIÓNS — 10/07/2007

O Regulamento (CE) 1698/2005 do Consello, do 20 de setembro, relativo á axuda ao desenvolvemento rural a través do Fondo Europeo Agrícola de Desenvolvemento Rural (Feader), establece no seu artigo 52 a posibilidade de outorgar axudas para a creación e desenvolvemento de microempresas con vistas ao fomento do espírito empresarial e do desenvolvemento da estrutura económica.
A conveniencia de repercutir no sector primario forestal os beneficios dun mercado dinámico e non intervido dos produtos da madeira, precisa non só dispor de empresas competitivas de aproveitamentos, senón que tamén sexan capaces de lle transmitir ao sector forestal os valores que a sociedade demanda á madeira a través do mercado.
A competencia internacional e a crecente demanda de novos requisitos cualitativos nos produtos de consumo fai prioritario o desenvolvemento e implantación de melloras nas condicións laborais, adaptacións ambientais e innovacións na xestión empresarial que permitan dinamizar a cadea comercializadora, reducir ineficiencias e adaptarse a futuros criterios exixibles á cadea de custodia. Por iso, considérase conveniente incentivar non só melloras nos medios de produción, senón tamén melloras na calidade empresarial e na organización do sector.
Coa finalidade de lograr unha boa execución dos recursos dispoñibles e asegurar a calidade dos investimentos que se subvencionan, prevese a plurianualización das axudas, penalizacións por non-execución de investimentos aprobados, así como a adaptación das resolucións de axuda a modificacións dos proxectos investidores, todo iso garantindo os criterios de concorrencia competitiva aplicados na concesión das axudas e dentro do marco normativo establecido pola Lei 38/2003, do 17 de novembro, xeral de subvencións, e polo Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
En consecuencia, de conformidade co previsto no artigo 30.1º.3 do Estatuto de autonomía de Galicia, e no uso das facultades que me confiren os artigos 78 e 79 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia,
DISPOÑO:
Artigo 1º.-Obxecto das axudas.
Esta orde ten por obxecto establecer as bases que regulan as axudas para o aumento do valor engadido dos produtos forestais e proceder á súa convocatoria para o ano 2007 en réxime de concorrencia competitiva.
Artigo 2º.-Investimentos subvencionables.
1. Investimentos produtivos.
Poderán ser subvencionables os investimentos relativos ás operacións de aproveitamento dos produtos forestais (madeira, cogomelos, castañas, plantas aromáticas e medicinais, biomasa e outros produtos forestais). No caso da madeira, biomasa e outros produtos forestais non alimentarios poderán ser subvencionables tamén os investimentos relativos ás operacións de acondicionamento e transformación.
Non se considerarán substitucións de investimentos subvencionados anteriormente, salvo diferencial de custo.
Consideraranse con carácter exclusivo os seguintes:
1.1. Bens de equipo e instalacións en empresas de recollida, manexo, comercialización e transformación de produtos forestais non madeireiros (cogomelos, castañas, plantas aromáticas e medicinais, biomasa e outros produtos forestais). No caso de produtos forestais alimentarios, non se considerarán os investimentos relativos ao acondicionamento ou transformación.
1.2. Maquinaria específica, apeiros e implementos que permitan un aproveitamento comercial da biomasa forestal: esteladoras, fendedoras de leña, empacadoras, colleitadoras ou procesadoras de biomasa.
1.3. Maquinaria, obra civil e instalacións en serradoiros, incluso maquinaria de segunda transformación.
1.4. Equipamentos de seguridade.
1.5. Procesadoras, autocargadores, arrastradores forestais e outros equipamentos de tala e/ou saca de madeira, así como as adaptacións e implementos.
1.6. Equipamentos tractocargadores completos e implementos forestais deles (os tractores deberán ter cabinas adaptadas para o xiro do operario sentado, proteccións forestais en cabina, rodas e baixos, e irán dotados de guindastre, cabrestante e remolque forestal de tracción. Estas adaptacións exixiranse tamén aos tractores orientados á recollida de biomasa, limitándose o importe da máquina tractora ao 60% do valor do equipamento).
1.7. Apeiros e implementos forestais que permitan un primeiro tratamento dos produtos forestais madeireiros: rozadoras, peladoras móbiles, serras móbiles e outras, en número non superior aos equipamentos de saca de madeira propiedade da empresa.
1.8. Góndolas, plataformas para o transporte da madeira ou biomasa, e guindastres que se instalen nelas. O número de plataformas e guindastres limitarase ao número de equipamentos de saca (tractocargadores ou autocargadores) subvencionados que teña a empresa. Non se subvencionará máis dunha góndola por empresa.
1.9. Instrumentos de medición de masas forestais, en número non superior á maquinaria de saca de madeira.
1.10. Equipamentos informáticos ata un máximo subvencionable de 2.000 euros/empresa, descontando as axudas percibidas anteriormente por este concepto.
2. Plans e ferramentas de xestión empresarial.
Só se poderán subvencionar conxuntamente con investimentos materiais.
Poderán ser obxecto de subvención os servizos externos de diagnóstico, seguimento, certificación e execución de medidas correctoras, salvo adquisición de maquinaria, nas seguintes actuacións:
2.1 Consecución e actualización de licenzas, e adaptación das máquinas (de serradoiros, tractocargadores e outras de explotación forestal) e instalacións á normativa de seguridade industrial e laboral.
2.2 Plans correctores e preventivos de riscos ambientais, de adaptación á normativa fitosanitaria e implantación de códigos ou normas de boas prácticas.
2.3 Implantación na empresa de ferramentas de xestión empresarial específicas da actividade para o control de custos, calidade e mantemento.
2.4 Preparación do proceso produtivo para a adaptación á cadea de custodia de madeira certificada, e/ou normativa de calidade.
Artigo 3º.-Beneficiarios.
Os beneficiarios deberán cumprir os seguintes requisitos:
1. Ser microempresas do sector forestal radicadas en Galicia, mancomunidades de montes ou comunidades de montes veciñais en man común. A condición de microempresa é a establecida no artigo 2.3º da Recomendación da Comisión do 6 de maio de 2003 sobre a definición de microempresas, pequenas e medianas empresas, que cualifica a microempresa como a que ocupa menos de dez empregados, cuxo volume de negocios anual e/ou balance xeral anual non supera os dous millóns de euros.
2. Acreditar a súa viabilidade económica mediante algunha das seguintes circunstancias:
-Dispoñibilidade de crédito bancario para o investimento, dun mínimo do 70% do seu importe.
-Vendas por importe superior ao triplo do investimento (na declaración anual de facenda).
-Amortizacións máis beneficios superior á sexta parte dos investimentos (na declaración anual de facenda).
-Contratos de venda ou prestación de servizos por importe superior ao investimento.
-Estudo de viabilidade asinado por profesional cualificado.
3. Deberán cumprir a normativa ambiental, que se acreditará coa presentación do documento de alta no imposto de actividades económicas (IAE) (ou certificación da Axencia Tributaria relativa a el) e co número de rexistro de establecementos industriais, que se consignará no anexo VII nas empresas en que proceda.
4. Deberán ter, polo menos, o 33% do cadro de persoal da empresa con contratos por tempo indefinido. Para as empresas de nova creación bastará o compromiso de acadar, como mínimo, o 33% de estabilidade laboral ao remate do prazo concedido para xustificar o investimento. Non será necesario cumprir este requisito nas subvencións inferiores a 60.102 euros. As empresas xa existentes deberán comprometerse, igualmente, a acadar a mesma porcentaxe mínima de estabilidade laboral respecto das novas contratacións que, de ser o caso, deriven do proxecto de investimento que se subvencione.
De xeito excepcional e coa debida motivación, en casos de estacionalidade da actividade ou de especiais dificultades dun sector ou dunha empresa concreta, a Comisión Delegada da Xunta de Galicia para Asuntos Económicos poderá autorizar a non-exixencia da porcentaxe mínima de emprego estable para obter a consideración da axuda, do cal se dará coñecemento á comisión de seguimento dos acordos de apoio á promoción.
Artigo 4º.-Exclusións.
Non será subvencionable:
a) A adquisición de terreos, edificacións e mobiliario.
b) A adquisición de maquinaria usada.
c) Os tributos recuperables polo beneficiario, como o IVE.
d) A renovación de maquinaria que non implique melloras tecnolóxicas, produtivas ou de seguridade. Neste caso valorarase unicamente a diferencia de custo.
e) Os gastos de reparación e mantemento.
f) Os investimentos financiados mediante arrendamento financeiro ou calquera outra figura análoga.
g) Os investimentos destinados á manipulación ou comercialización de produtos de países non comunitarios.
h) Investimentos destinados ao comercio polo miúdo.
i) Investimentos e actuacións con axudas financiadas con fondos comunitarios.
j) Motoserras, rozadoras manuais e outras ferramentas manuais.
k) Os investimentos iniciados antes da recepción da notificación indicada no terceiro parágrafo do artigo 9º e/ou sen constancia oficial de non se ter iniciado con anterioridade a esta recepción no caso de obra civil, instalacións e maquinaria fixa.
Artigo 5º.-Importe das axudas.
Os investimentos en bens de equipo, recollidos no artigo 2º.1, terán unha subvención básica dun 35%, que se poderá incrementar ata o 45%, segundo os criterios indicados no anexo II. No caso de investimentos en serradoiros, a subvención poderá incrementarse ata o 50%.
Os investimentos en plans e ferramentas de xestión empresarial recollidos no artigo 2º.2 subvencionaranse cunha axuda dun 50%.
A axuda máxima por solicitante limitarase a 180.000 euros.
Artigo 6º.-Criterios de selección.
A concesión de axudas axustarase aos principios de publicidade, concorrencia e obxectividade, segundo o artigo 3 do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
A dispoñibilidade orzamentaria limitará o número de expedientes que se van aprobar.
Para iso, ordenarase cada un dos investimentos solicitados de maior a menor orde de prioridade e, dentro da mesma prioridade, de maior a menor puntuación, de acordo co criterio de priorización e baremo que se indica a continuación. Aprobaranse os investimentos así ordenados ata esgotar o orzamento. Os investimentos en plans e ferramentas de xestión empresarial indicados no artigo 2º.2 subvencionaranse xunto cos investimentos en activos materiais segundo estes se aproben en función do baremo. A inclusión dun investimento material como subvencionable dá dereito á inclusión como subvencionable de todos os investimentos en plans e ferramentas de xestión empresarial, que cumpran os requisitos, presentados pola mesma empresa.
a) Criterios de priorización das solicitudes:
1. Seleccionaranse os investimentos en activos fixos produtivos en serradoiros e empresas de produtos non madeireiros, citados nos puntos 1.1 a 1.3 do artigo 2º.1, así como os equipamentos informáticos citados no punto 1.10 solicitados por estas empresas.
2. A continuación, consideraranse os investimentos en aproveitamentos forestais indicados nos puntos 1.4 a 1.9 do artigo 2º.1 e os equipamentos informáticos citados no punto 1.10, solicitados por empresas de aproveitamentos forestais madereiros.
b) Cada investimento será puntuado, dentro de cada prioridade, de acordo co baremo que se indica. A puntuación resultante será a suma da aplicación dos baremos indicados nos puntos b.1) e b.2).
b.1) Segundo o obxecto de investimento e baremo:
-Equipamentos informáticos: 200.
-Investimentos en bens de equipo de empresas de aproveitamento de produtos silvícolas non madeireiros: 200.
-Equipamentos completos e implementos que permitan un aproveitamento comercial da biomasa forestal, esteladoras, fendedoras de leña, empacadoras, colleitadoras ou procesadoras de biomasa: 200.
-Maquinaria de 1ª transformación e instalacións en serradoiros: 200.
-Maquinaria de 2ª transformación en serradoiros: 160.
-Obra civil en serradoiros: 80.
-Equipamentos de seguridade: 190.
-Instrumentos de medición de masas forestais: 110.
-Equipamentos tractocargadores completos: 110.
-Apeiros que permitan un primeiro tratamento no monte dos produtos forestais madeireiros: rozadoras, peladoras móbiles, serras móbiles e outras: 100.
-Autocargadores, arrastradores, outros equipamentos de corta e/ou saca de madeira e implementos forestais de maquinaria de desembosque: 80.
-Procesadoras forestais: 60.
-Implementos forestais (góndolas, plataformas, guindastres) de transporte por estrada: 10.
b.2) Segundo as características da empresa e baremo:
-Por cada punto porcentual de incremento de axuda, segundo o anexo II (máx. 150): 10.
-Por cada unidade resultante da aplicación da seguinte fórmula: [(V+50T)/I] -1: 10.
V: importe de vendas da empresa, I: suma dos investimentos solicitados; T: importe de contratos de saca (máx. 60).
-Empresas de comercialización conxunta (dun mínimo de tres empresarios do sector con actividade nos últimos tres anos), mancomunidades de montes, comunidades de montes veciñais en man común: 100.
-Serradoiros que mercan maquinaria de segunda transformación de forma conxunta cun mínimo de dous serradoiros máis: 100.
-Serradoiros con plan de actuacións integral plurianual: 100.
-Xerentes de idade inferior, na data de publicación desta orde, a 55 anos ou descendentes en activo na empresa: 50.
-Empresas con mulleres xerentes, na data de publicación desta orde: 50.
-Empresas situadas en concellos desfavorecidos (anexo III): 50.
Artigo 7º.-Solicitudes e documentación.
Os interesados deberán presentar, na forma prevista no artigo 38 da Lei 30/1992, do 26 de novembro, de réxime xurídico das administracións públicas e do procedemento administrativo común, modificado pola Lei 4/1999, a seguinte documentación:
a) No caso de prever investimentos en obra civil ou instalacións fixas, deberá solicitar a comprobación de non-inicio dos investimentos achegando bosquexo actual das instalacións con indicación da localización do obxecto do investimento.
b) Instancia-solicitude, asinada polo representante legal ou persoa acreditada, dirixida ao conselleiro do Medio Rural, segundo modelo que figura no anexo I desta orde. A solicitude de axudas comportará a autorización ao órgano xestor para solicitar as certificacións que deban emitir a Axencia Tributaria, a Tesouraría Xeral da Seguridade Social e a Consellaría de Economía e Facenda da Xunta de Galicia.
c) Para cada investimento superior a 12.000 euros deberase presentar contrato, factura pro forma ou similar de tres provedores distintos, con indicación do prazo de entrega, salvo que polas especiais características dos gastos subvencionables non exista no mercado suficiente número de entidades que o subministren. No caso de obra civil, deberase presentar esta documentación para cada investimento superior a 30.000 euros.
O investimento subvencionable elixirase conforme criterios de eficiencia e economía, debendo xustificarse expresamente nunha memoria a elección cando non recaia na proposta máis económica.
Para cada investimento inferior a 12.000 euros deberase presentar contrato, factura pro forma ou similar dun só provedor. No caso de obra civil, deberase presentar esta documentación para cada investimento inferior a 30.000 euros.
d) Certificación da condición de microempresa, segundo o anexo IV. Os empresarios autónomos deberán cubrir as alíneas b), e) e f).
e) Declaración relativa a outras axudas solicitadas para os mesmos investimentos para os cales se solicita subvención ao abeiro desta orde segundo o anexo V.
f) Memoria onde se desenvolvan os puntos relacionados no anexo VI desta orde.
g) Ficha cos datos da empresa, segundo as distintas follas do anexo VII, con todos os datos cubertos que procedan segundo o tipo de empresa e asinada na última folla.
h) Copia dos seguintes documentos:
-Último imposto de sociedades ou, no seu defecto, do IRPF.
-Copia cotexada do NIF ou CIF da empresa e DNI do xerente (para os efectos do cómputo do baremo).
-TC1, TC2 e TC1/8 da empresa do mes de decembro de 2006 ou certificado da Seguridade Social de non ter traballadores nos réxime xeral e/ou agrario.
-Último recibo de pagamento dos autónomos da empresa.
-Documento de alta no imposto de actividades económicas (IAE) ou certificación da Axencia Tributaria relativa a este.
i) Documentación xustificativa da viabilidade da empresa, segundo o indicado no artigo 3º, punto 2.
j) No caso dos investimentos do artigo 2º.2 (plans e ferramentas de xestión empresarial): memoria asinada detallada do contido que se vai desenvolver.
k) No caso de empresas de acondicionado e/ou transformación de produtos silvícolas e serradoiros: planos ou bosquexos de situación da parcela con indicación de edificación e bosquexo da obra civil, instalacións e maquinaria existente e a que se vai instalar. Os planos e bosquexos deberán estar asinados.
l) Os montes veciñais en man común deberán estar actualizados no Rexistro Xeral de Montes Veciñais en Man Común, de acordo co título sétimo do Decreto 260/1992, do 4 de setembro, polo que se aproba o Regulamento para a execución da Lei 13/1989, do 10 de outubro, de montes veciñais en man común. Este dato será comprobado pola Dirección Xeral de Montes e Industrias Forestais.
m) No caso de serradoiros que queren mercar maquinaria de segunda transformación conxuntamente con outras dous serradoiros como mínimo, deberán presentar unha escritura notarial ou contrato privado onde veña reflectido.
n) No caso de serradoiros que queren levar a cabo un plan de modernización da empresa, deberán presentar unha memoria cun proxecto de actuacións a medio prazo, onde se reflicta a situación actual da empresa e das instalacións, os obxectivos que se queren acadar e as actuacións que se van realizar, facendo fincapé na mellora na seguridade industrial e laboral, así como un cronograma das ditas actuacións e un compromiso asinado de pór en marcha o plan.
o) No caso de obra civil ou novas instalacións: licenza municipal de actividade e, de ser o caso, licenza de obra. No seu defecto, poderán presentar solicitude de licenza no concello e informe urbanístico favorable, tendo que presentar, neste caso, a licenza xunto coa solicitude de cobramento final da subvención.
Artigo 8º.-Prazo de presentación de solicitudes e convocatorias.
As solicitudes poderanse presentar no prazo dun mes contado desde o día seguinte ao da publicación da orde no Diario Oficial de Galicia.
Artigo 9º.-Tramitación e concesión de axudas.
A tramitación correspóndelle á Dirección Xeral de Montes e Industrias Forestais.
Recibidas as solicitudes, examinaranse os documentos presentados. No caso de que sexan detectadas faltas ou omisións, requirirase o interesado, conforme o artigo 71 da LRXAP e PAC, para emendar os erros ou presentar a documentación preceptiva no prazo de dez días hábiles, téndose por desistido da súa solicitude en caso contrario, logo de resolución en tal sentido.
Recibida a solicitude e examinada a documentación presentada, enviaráselle ao solicitante un escrito onde será informado, suxeito ao resultado final derivado dunha verificación detallada, de que a súa solicitude cumpre as condicións de subvencionabilidade establecidas na orde de axudas, de ser o caso, ou de que non as cumpre, no caso contrario. Unha vez recibida esta comunicación, e coa inspección de non-inicio feita se é necesaria, o solicitante pode iniciar o investimento para o cal solicita a subvención.
Todos os expedientes presentados polo mesmo solicitante serán considerados como un só para os efectos de tramitación. Non se exixirá a presentación dos documentos que consten en poder da Xunta de Galicia, debendo o solicitante indicar para iso o órgano e procedemento administrativo ante o cal presentou tal documentación.
A distribución das anualidades nas axudas individuais realizarase con base nas previsións de execución comunicadas polos beneficiarios no anexo VI e nos condicionantes orzamentarios indicados no artigo 13º.
O órgano colexiado, composto polo subdirector xeral de Recursos Forestais, o xefe do Servizo de Produción e Industrias Forestais, e un funcionario da Dirección Xeral de Montes e Industrias Forestais actuando como secretario, valorará as solicitudes de axuda seguindo os criterios marcados no artigo 6º, emitindo un informe, que deberá axustarse ao disposto na sección 3ª, capítulo 2º do Decreto 287/2000, do 21 de novembro, polo que se desenvolve o réxime de axudas e subvencións públicas, con base no cal o director xeral de Montes e Industrias Forestais formulará a proposta de resolución.
O conselleiro do Medio Rural resolverá os expedientes.
A resolución individual e motivada notificaráselle ao interesado.
As solicitudes que, unha vez transcorridos seis meses desde a convocatoria á cal se acolleron, non tivesen unha comunicación de aprobación de axuda, poderán entenderse desestimadas segundo o establecido no artigo 44 da Lei 30/1992, de réxime xurídico das administracións públicas e do procedemento administrativo común, modificada pola Lei 4/1999, sen prexuízo da obriga legal de que a Administración resolva.
Contra a resolución aprobatoria ou denegatoria, que esgota a vía administrativa, poderase interpoñer recurso potestativo de reposición ante o conselleiro do Medio Rural, no prazo dun mes, que comezará a contar a partir do día seguinte ao da recepción da notificación da resolución, ou no prazo de tres meses desde que se entenda desestimada a solicitude por silencio administrativo; ou ben poderá ser impugnada directamente, ante o Tribunal Superior de Xustiza de Galicia, no prazo de dous meses se a resolución fose expresa.
Artigo 10º.-Procedemento de pagamento e xustificación.
1. O prazo de xustificación finalizará o 30 de outubro de 2007 e o 31 de maio de 2008, segundo a anualidade que corresponda. Poderanse conceder prórrogas de cada anualidade, de acordo co artigo 49 da Lei 30/1992 do 26 de novembro, logo de solicitude razoada realizada cunha antelación superior a dous meses respecto do remate do prazo de xustificación.
2. Para a percepción dos pagamento, sexan parciais ou totais, deberá presentarse a seguinte documentación:
a) Solicitude de cobramento da subvención.
b) Xustificación dos investimentos realizados mediante:
-Relación ordenada dos investimentos e os pagamentos efectuados (anexo IX).
-Copias cotexadas das facturas orixinais, así como copias cotexadas dos documentos bancarios de pagamento.
c) Certificado bancario de conta corrente.
d) Declaración do beneficiario sobre axudas solicitadas, concedidas e/ou obtidas para os mesmos investimentos, segundo o anexo V.
e) No último pagamento achegaranse os seguintes documentos:
e.1) Memoria (anexo VIII), indicando as actuacións executadas, as medidas correctoras implantadas e a importancia destas na actividade futura da empresa.
e.2) Actualización da ficha cos datos da empresa, segundo o anexo VII da orde.
e.3) Xustificantes das accións recollidas no anexo II que se presentaron para incrementar a porcentaxe de axuda.
e.4) Informe oficial da Seguridade Social de vida laboral da empresa desde o inicio do ano en que se solicitou a axuda ata a data de xustificación final dos investimentos, coa relación de traballadores e as datas de alta e baixa, ou certificado de non ter traballadores, se é o caso. Presentarase para os réximes xeral e agrario.
e.5) Últimos recibos dos autónomos da empresa anteriores á xustificación do cobramento.
f) Específicas dos investimentos obxecto de subvención:
f.1) Plans e ferramentas de xestión empresarial: para o pagamento final presentarase informe de seguimento do plan con detalle das accións correctoras.
f.2) Maquinaria móbil: certificado de homologación (ou, no caso de vehículos de rodas, ficha técnica e permiso de circulación) do conxunto máquina base -modificacións-apeiros instalados, e seguro do vehículo ou de responsabilidade civil da empresa con indicación expresa do vehículo. Ademais, deberase presentar a mesma documentación dos equipamentos do mesmo tipo subvencionados anteriormente ou dos que os substituíron.
f.3) Vehículos e implementos de transporte de madeira por estrada: documentación indicada no punto anterior, tanto dos bens obxecto de subvención como dos equipamentos de saca que condicionan a súa subvención.
f.4) Obra civil, instalacións e bens de equipo en serradoiros e instalacións doutros produtos forestais non alimentarios: planos de planta e de distribución da maquinaria (só no caso de que haxa variacións con respecto ao reflectido nos planos presentados na solicitude de subvención), certificado de fabricación con indicación da data, nº de bastidor e homologación, e certificado de conformidade coa normativa ambiental e de seguridade industrial vixente das instalacións/modificacións realizadas. No caso de obra civil e novas instalacións, deberán achegar a licenza municipal e a de obra se non foron achegadas na solicitude de subvención.
3. Unha vez comprobada a documentación presentada e realizada a inspección comprobatoria de execución dos investimentos subvencionados, a Dirección Xeral de Montes e Industrias Forestais emitirá a correspondente proposta de pagamento.
4. De acordo co Decreto 287/2000, do 21 de novembro, polo que se desenvolve o réxime xurídico de axudas e subvencións públicas na Comunidade Autónoma de Galicia, poderanse realizar pagamentos parciais. Os pagamentos parciais non superarán o 80% da subvención concedida.
5. Os pagamentos parciais, cando a axuda total supere os 30.000 euros, serán garantidos mediante aval bancario ou de entidade aseguradora suficiente, que se depositará por tempo indefinido á disposición da Consellaría do Medio Rural na Tesouraría Xeral da Xunta de Galicia. O referido aval garantirá a cantidade anticipada máis os xuros, calculados ao xuro legal do diñeiro vixente no momento da concesión e por un prazo que medie entre a data de solicitude e, como mínimo, dous meses tras o remate do prazo de xustificación previsto. O certificado de depósito de aval bancario devolveráselle ao interesado unha vez que se comprobe, mediante inspección in situ, a realización material do obxecto da subvención, así como as restantes condicións da subvención. Estes avais poderán ser liberados no suposto de que se constitúan para pagamentos parciais correspondentes a fases ou partes do investimento susceptibles de avaliación independente e se comprobe a realización do investimento.
6. O pagamento da porcentaxe adicional aos investimentos en activos produtivos, recollido no artigo 5º, queda condicionado á execución das accións que incrementan a axuda e ao seu seguimento por parte da empresa.
Artigo 11º.-Posibilidade de modificación da resolución e reintegros da axuda.
1. Se no transcurso da tramitación do expediente de axudas o solicitante precisase introducir modificacións a este, solicitará autorización da Consellería do Medio Rural, xustificando as razóns do cambio e achegando a oportuna actualización do expediente que recolla as variacións do proxecto orixinal. Poderanse modificar as resolucións individuais de axuda sempre que os novos elementos e circunstancias que motivan a modificación cumpran cos criterios de selección aplicados para a concesión das axudas, sen que poida supor discriminación a terceiros.
A modificación realizarase mediante resolución do conselleiro do Medio Rural, logo de instrución do correspondente expediente de modificación e proposta motivada do director xeral de Montes e Industrias Forestais, aplicando os criterios de selección do artigo 6º.
2. No caso de incumprimento das condicións establecidas nesta orde e as indicadas na resolución de concesión de subvención, procederase á revogación parcial ou total da axuda, así como cando concorran as circunstancias previstas no artigo 78 do Decreto 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia.
Se o beneficiario percibise pagamento parciais e a execución parcial non cumprise os obxectivos iniciais previstos ou as accións do anexo II comprometidas, así como as condicións da resolución, procederase á tramitación do expediente de reintegro da subvención percibida máis os xuros de demora.
3. No caso de que se xustificasen investimentos por menor importe do aprobado, a subvención que se deberá pagar será proporcional aos investimentos xustificados, sempre que estes sexan susceptibles de avaliación independente e cumpran os fins previstos inicialmente.
Aplicarase unha penalización equivalente ao 20% da axuda correspondente aos investimentos non xustificados, salvo que o beneficiario comunique a imposibilidade de executar estes investimentos cunha antelación superior a dous meses respecto do remate do prazo de execución non prorrogado.
Esta penalización aplicarase tamén para as accións do anexo II non xustificadas.
Estes criterios aplicaranse tamén para o cálculo do reintegro da axuda se procede.
Artigo 12º.-Controis.
1. A Consellería do Medio Rural realizará os controis sobre o terreo, así como as comprobacións e inspeccións que considere oportunas co fin de comprobar a veracidade dos datos e da documentación presentada, así como o lóxico seguimento e control das axudas concedidas, en especial a contabilidade e/ou a xestión técnico-económica da maquinaria.
2. O beneficiario someterase ás actuacións de comprobación e control financeiro dos investimentos subvencionados por parte da Consellería do Medio Rural, a Intervención Xeral da Comunidade Autónoma, o Consello de Contas e o Tribunal de Contas.
3. Seralles de aplicación ás axudas recollidas nesta orde, o referido a controis sobre o terreo, así como o réxime de controis, reducións e exclusión reguladas no Regulamento (CE) 1975/2006, polo que se establecen disposicións de aplicación do Regulamento (CE) nº 1698/2005 do Consello no que respecta á aplicación dos procedementos de control e a condicionalidade en relación coas medidas de axuda ao desenvolvemento rural.
Artigo 13º.-Distribución do orzamento.
As axudas fixadas nesta orde financiaranse con cargo ás aplicacións orzamentarias dos orzamentos xerais da comunidade autónoma: 11.06.713B.770.0; código de proxecto 2007.00.464, con 3.151.021 euros para o ano 2007 e 2.848.979 euros para o ano 2008, que se poderán ver incrementadas con fondos comunitarios, do Estado ou da comunidade autónoma.
Artigo 14º.-Infraccións e sancións.
En materia de infraccións e sancións será de aplicación o disposto no artigo 79 do texto refundido da Lei de réxime financeiro e orzamentario aprobado polo Decreto lexislativo 1/1999, do 7 de outubro, así como o disposto no Decreto 287/2000, polo que se desenvolve o réxime de axudas e subvencións públicas da Comunidade Autónoma de Galicia.
Artigo 15º.-Alteración de condicións.
Toda alteración das condicións consideradas na concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
Artigo 16º.-Obrigas.
1. O beneficiario da axuda está obrigado a facilitar toda a información que lle sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control do destino das axudas.
2. O beneficiario non poderá substituír os equipamento subvencionados anteriormente polos equipamento obxecto de subvención e deberá manter os investimentos subvencionados e os requisitos que condicionaron a obtención da axuda durante un período mínimo de cinco anos, contados desde a data da resolución de concesión da subvención.
Artigo 17º.-Información e publicidade.
Conforme o establecido no artigo 58 e no anexo VI do Regulamento(CE) 1974/2006 o beneficiario das axudas deberá cumprir coa normativa sobre información e publicidade das axudas do Feader indicadas no anexo VI do referido regulamento. En particular, no caso de investimentos subvencionados cun custo total superior a 50.000 , o beneficiario deberá colocar unha placa explicativa na cal figurará unha descrición do proxecto así como a bandeira europea e o lema Fondo Europeo Agrícola de Desenvolvemento Rural: Europa inviste nas zonas rurais.
Artigo 18º.-Entrada en vigor.
Esta orde entrará en vigor o día seguinte ao da súa publicación no Diario Oficial de Galicia.
Disposicións adicionais
Primeira.-As axudas serán incompatibles con calquera outra destinada aos mesmos fins que teña fondos comunitarios. Serán compatibles con outras con fondos non comunitarios ata un máximo de subvención global do 50% do custo do investimento.
Segunda.-No non previsto nesta orde, observarase o disposto nos artigos 78 e 79 do Decreto 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia; no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia; na Lei 38/2003, do 17 de novembro, xeral de subvencións e nos regulamentos (CE) 1975/2006 e (CE) 1698/2006 do Consello.
Terceira.-De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, a Consellería do Medio Rural publicará na súa páxina web oficial as concesións das axudas reguladas nesta orde, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web.
Cuarta.-De acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións e convenios e de sancións da Xunta de Galicia, a persoa solicitante da axuda consentirá expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas, de ser o caso.
Quinta.-A concesión e pagamento das axudas quedará condicionada en todo caso á aprobación pola Unión Europea do Marco Nacional de Desenvolvemento Rural e do Programa de Desenvolvemento Rural de Galicia para o período 2007-2013, e ás posibles observacións e modificacións derivadas diso.
Sexta.-Estas axudas axustaranse ao establecido no Regulamento CE nº 1628/2006 da Comisión, do 24 de outubro de 2006, relativo á aplicación dos artigos 87 e 88 do Tratado ás axudas rexionais aos investimentos.
Disposicións derradeiras
Única.-Facúltase o director xeral de Montes e Industrias Forestais para ditar cantas disposicións complementarias xulgue oportunas para a execución desta orde.
Santiago de Compostela, 22 de xuño de 2007.
Alfredo Suárez Canal
Conselleiro do Medio Rural
Ver referencia pdf "13300D010P049.PDF"
ANEXO II
Accións e porcentaxe de incremento da axuda
Accións que incrementan a axuda (nos investimentos en activos fixos productivos); incremento da axuda:
-Por cada curso de formación específico da actividade forestal cunha duración mínima de 20 horas, realizado por traballadores da empresa desde o 1-1-2000 (máximo 2 cursos): 1%.
-Por ter contrato de prevención de riscos laborais: 1%.
-Por dispor de contrato de externalización das garantías dos traballadores: 1%.
-Por dispor seguro de responsabilidade civil para a actividade obxecto de subvención: 1%.
-Por pertenza a asociación profesional do sector: 2%.
-Por ter contrato con xestor autorizado de residuos industriais: 3%.
-Investimentos para a comercialización e transformación de productos silvícolas non madeireiros: 4%.
-Empresas con instalacións e maquinaria adaptadas á normativa de seguridade industrial: 3%.
-Empresas con plan de adaptación da empresa á cadea de custodia: 3%.
-Empresas con plan de control da calidade e/ou mellora da xestión empresarial. (se está en proceso de certificación por auditor autorizado, increméntase nun 1% adicional): 1%.
-Mancomunidades de montes, comunidades de montes veciñais, empresas de comercialización conxunta ou serras que mercan conxuntamente maquinaria de segunda transformación: 5%.
-Serradoiros con plan de ac tuacións plurianual.
Os cursos de formación deberán ter un recoñecemento oficial. Non se contabilizarán os propios dos plans de seguridade laboral. Para valorar os cursos de formación poderase presentar un compromiso mediante declaración xurada, acompañado de informe favorable da asociación sectorial ou organismo capacitado para a realización do curso. Os traballadores deberán estar en activo na empresa.
As empresas novas poderán aportar compromiso de realización das accións.
Adaptacións á normativa de seguridade industrial, plans de adaptación á cadea de custodia e de mellora da xestión empresarial: no momento da solicitude bastará contrato ou orzamento comercial da acción e memoria en detalle do contido que se vai desenvolver.
Estas accións serán comprobadas na inspección final, analizando se efectivamente foron incorporadas ao funcionamento normal da empresa. A non-execución será penalizada de acordo co indicado no artigo 113º).
ANEXO III
Listado de concellos desfavorecidos:
A Coruña:
Aranga; Arzúa; Boimorto; Capela, A; Cedeira; Cerceda; Cerdido; Coirós; Curtis; Frades; Irixoa; Mañón; Melide; Mesía; Monfero; Ordes; Oroso; Ortigueira; Pino, O; P. García Rodríguez, As; San Sadurniño; Santiso; Sobrado; Somozas, As; Toques; Tordoia; Touro; Trazo; Val do Dubra; Vilasantar; Cariño.
Pontevedra:
Arbo; Campo Lameiro; Cañiza, A; Cerdedo; Cotobade; Covelo; Crecente; Cuntis; Dozón; Estrada, A; Forcarei; Fornelos de Montes; Agolada; Lalín; Lama, A; Mondariz; Neves (As); Pazos de Borbén; Ponte Caldelas; Rodeiro; Silleda; Vila de Cruces.
Lugo:
Abadín; Alfoz; Antas De Ulla; Baleira; Baralla; Becerreá; Begonte; Bóveda; Carballedo; Castro de Rei; Castroverde; Cervantes; Chantada ; Corgo, O; Cospeito; Folgoso do Courel; Fonsagrada, A; Friol; Xermade; Guitiriz; Guntín; Incio, O; Láncara; Lugo; Meira; Mondoñedo; Monforte de Lemos; Monterroso; Muras; Navia De Suarna; Negueira de Muñiz; Nogais, As; Ourol; Outeiro de Rei; Palas De Rei; Pantón; Paradela; Páramo, O; Pastoriza, A; Pedrafita ; Pol; Pobra do Brollón, A; Pontenova, A ; Portomarín; Quiroga; Rábade; Ribas De Sil; Ribeira de Piquín; Riotorto; Samos; Sarria; Saviñao, O; Sober; Taboada; Triacastela; Valadouro, O; Vilalba.
Ourense:
Allariz; Amoeiro; Arnoia, A; Avión; Baltar; Bande; Baños de Molgas; Barbadás; Barco de Valdeorras, O; Beade; Beariz; Blancos, Os; Boborás; Bola, A ; Bolo, O ; Calvos de Randín; Carballeda; Carballeda de Avia; Carballiño, O; Cartelle; Castrelo de Miño; Castrelo do Val; Castro Caldelas; Celanova; Cenlle; Chandrexa de Queixa; Coles; Cortegada; Cualedro; Entrimo; Esgos; Gomesende; Gudiña, A ; Irixo, O ; Xunqueira De Ambía; Larouco; Laza; Leiro; Lobeira; Lobios; Maceda; Manzaneda; Maside; Melón; Merca, A ; Mezquita, A; Montederramo; Monterrei; Muíños; Nogueira de Ramuín; Oímbra; Ourense; Pardene de Allariz; Padrenda; Parada de Sil; Pereiro De Aguiar, O; Peroxa, A; Petín; Piñor; Pontedeva; Porqueira; Pobra de Trives, A; Punxín; Quintela de Leirado; Rairiz de Veiga; Ramirás; Ribadavia; Riós; Rúa, A; Rubiá; San Amaro; San Cibrao das Viñas; Cea; Sandiás; Sarreaus; Taboadela; Teixeira, A; Toén; Trasmiras; Veiga, A ; Verea; Verín; Viana do Bolo; Vilamarín; Vilamartín de Valdeorras; Vilar de
Barrio; Vilar de Santos; Vilardevós; Vilariño de Conso; Xinzo de Limia; Xunqueira de Espadanedo.
Ver referencia pdf "13300D010P049.PDF"
Ver referencia pdf "13300D010P049.PDF"
Ver referencia pdf "13300D010P049.PDF"
Ver referencia pdf "13300D010P049.PDF"
Ver referencia pdf "13300D010P049.PDF"
Ver referencia pdf "13300D010P049.PDF"
Ver referencia pdf "13300D010P049.PDF"
Ver referencia pdf "13300D010P049.PDF"
Ver referencia pdf "13300D010P049.PDF"